John Steinbeck

**John Ernst Steinbeck, Jr.** (výslovnosť: [stajnbek]; * 27. február 1902, Salinas, Kalifornia, Spojené štáty – † 20. december 1968, New York, New York) bol americký spisovateľ, jeden z najznámejších amerických spisovateľov 20. storočia a nositeľ Nobelovej ceny za literatúru za rok 1962. Je takisto laureátom Pulitzerovej ceny za dielo *Ovocie hnevu* (1939) a *[[O myšiach a ľuďoch]]* (1940) a National Book Award. Celkovo napísal dvadsaťpäť kníh, z toho šestnásť románov, šesť dokumentárnych a cestopisných kníh a niekoľko zbierok krátkych poviedok.

## Život
Narodil sa v kalifornskom mestečku Salinas. Toto miesto bolo kultúrne rozmanité, stretávali sa tu a miešali kultúry a zvyky generácií prisťahovalcov za niekoľko storočí. Mal tento región veľmi rád a hlboko ovplyvnil aj jeho tvorbu.

Mal nemeckých a írskych predkov. Jeho starý otec, ktorý sa pôvodne volal Johann Adolf Großsteinbeck, zmenil svoje priezvisko z Großsteinbeck na Steinbeck, keď prišiel do USA. Steinbeckov otec bol úradníkom v Monterey. Jeho matka Olive Hamiltonová bola učiteľkou. Pochádzala z írskej rodiny a práve ona podnietila jeho záujem o literatúru a písanie. Jeho rodina mala finančné problémy, a tak musel už ako mladý cez prázdniny vypomáhať na farmách v okolí, kde trávil čas na s nájomnými robotníkmi a chudobnými ľuďmi. Tu si uvedomil ťažký život nájomných robotníkov a tiež tienisté stránky ľudskej povahy. Tieto skúsenosti neskôr naplno využil v knihe *[[O myšiach a ľuďoch]]*. Ako mladý muž sa rád túlal po okolí a objavoval krásy Salinaského údolia. Tieto miesta sa neskôr stali dejiskom mnohých jeho románov.

V roku 1919 ukončil salinaskú strednú školu. Potom prerušovane študoval na Leland Stanford Junior University až do roku 1925, a napokon z nej odišiel bez riadneho ukončenia a získania titulu, pretože nemal rád študentský život na univerzite. Zo Stanfordu odišiel rovno do New Yorku. Tam sa pretĺkal cez niekoľko rôznych zamestnaní, až kým nedostal šancu ako spisovateľ. Ani jednu z jeho prác sa mu nepodarilo uverejniť a tak sa sklamaný vrátil späť do Kalifornie. Začas pracoval ako nádenník pri jazere Tahoe. V Kalifornii pokračoval v písaní a v tridsiatych a štyridsiatych rokoch vznikli jeho najznámejšie romány. V rokoch 1940 až 1942 často cestoval spolu s morským biológom a svojim priateľom Edom Rickettom. Rickett ho brával na svoje expedície a Steinbeck rád objavoval krásy prírody. Svoje zážitky z ciest opísal vo svojich cestopisných prácach.

Počas druhej svetovej vojny pôsobil ako vojnový korešpondent v Európe pre *New York Herald Tribune*. V roku 1948 podnikol cestu po Sovietskom zväze spolu so známym fotografom Robertom Capom. Navštívili Moskvu, Kyjev, Tbilisi, Batumi a vojnou zničený Stalingrad.

V päťdesiatych rokoch sa opäť naplno venoval písaniu.

V roku 1960 cestoval v karavane po Spojených štátoch, napriek tomu, že jeho syn Thom sa hneval, že ho jeho manželka pustila na takúto cestu, keďže mal slabé srdce a jeho zdravie nebolo v poriadku. Steinbeck aj počas tejto cesty písal. V roku 1962 dostal Nobelovu cenu za literatúru.

Zomrel 20. decembra 1968 v New Yorku na srdcový infarkt. Podľa jeho priania jeho telo spopolnili a je pochovaný v rodinnej hrobke na cintoríne v Salinase.

### Manželstvo
Bol trikrát ženatý.
# 1930 – 1942: Carol Henningová
# 1943 – 1948: Gwyndolyn Congerová
# 1950 – 1968: Elaine Scottová

Mal dvoch synov:
* John Steinbeck IV  (* 1946† 1991) bol novinár, ktorý dostal ocenenie Emmy za svoje reportáže počas  vojny vo Vietname. Bol veľmi zadlžený u drogového dílera a závislý od heroínu. Bol raz uväznený a obvinený za verejné pohoršovanie, po tom ako bol zadržaný s  marihuany vo svojom byte. Zomrel 7. februára 1991 po komplikáciách pri operácii.
* Thom Steinbeck  (* 1944† 2016) bol spisovateľ, ktorý publikoval kolekciu príbehov *Down to a Soundless Sea*.

## Nobelova cena
V roku 1962 Steinbeckovi udelili Nobelovu cenu za literatúru za jeho: „realistické a imaginatívne písanie, ktoré v sebe spája láskavý humor a prenikavé sociálne vnímanie.“

## Charakteristika tvorby
Písal naturálno-realistickým štýlom. Hlavnou témou jeho diel je kritika amerického sna, reakcie na súčasné spoločenské a politické udalosti a negatívny postoj človeka k modernej civilizácii. Svoje sociálne romány a novely situoval do prostredia ľudí na okraji spoločnosti počas krízy. Jeho hrdinovia teda sú poľnohospodári, tuláci, povaľači, ľudia bez domova alebo práce. Opisuje ich ale s pocitom chápania ich slabostí a prehreškov.

Steinbeckov jazyk humorom pripomína autorov americkej drsnej školy (Raymond Chandler) v dielach s ľahšou atmosférou (napr. Rovina Tortilla, Na plechárni, Sladký štvrtok).

## Diela
### Romány, novely, poviedky
Steinbeckova tvorba je naozaj bohatá, v slovenskom preklade však vyšli len niektoré diela (tie ktoré majú v zátvorke uvedený slovenský názov) a všetky, okrem knihy O Amerike a Američanoch, boli prekladané v 40tych až 60tych rokoch minulého storočia.

* *Cup of Gold: A Life of Sir Henry Morgan, Buccaneer, With Occasional Reference to History* (1929) – Zlatá čaša 
* *The Pastures of Heaven* (1932) – Nebeské pastviny
* *The Red Pony* (1933) – Červený pony
* *To a God Unknown* (1933) – Neznámemu Bohu
* *Tortilla Flat* (1935) – Rovina Tortilla 
* *The Harvest Gypsies: On the Road to the Grapes of Wrath* (1936) 
* *In Dubious Battle* (1936) – V pochybnom boji
* *Of Mice and Men* (1937) – O myšiach a ľuďoch 
* *The Long Valley* (1938) – Dlhé údolie
* *The Grapes of Wrath* (1939) – Ovocie hnevu
* *Forgotten Village* (1941) – Zabudnutá dedina
* *The Log from the Sea of Cortez|Sea of Cortez: A Leisurely Journal of Travel and Research* (1941)
* *The Moon Is Down* (1942) –  Mesiac zapadol
* *Bombs Away: The Story of a Bomber Team* (1942) – Bomby sú zhodené
* *Cannery Row (novel)|Cannery Row* (1945) – Na plechárni
* *The Wayward Bus* (1947) – Túlavý autobus
* *The Pearl (novel)|The Pearl* (1947) – Perla
* *A Russian Journal* (1948)
* *Burning Bright* (1950)
* *The Log from the Sea of Cortez* (1951)
* *East of Eden* (1952) – Na východ od Raja 
* *Sweet Thursday* (1954) – Sladký štvrtok
* *The Short Reign of Pippin IV* (1957)
* *Once There Was A War* (1958)
* *The Winter of Our Discontent* (1961) – Zima našej nespokojnosti 
* *Travels with Charley: In Search of America* (1962) – Potulky s Charleym
* *America and Americans* (1966) – O Amerike a Američanoch

### Žurnalistické a cestopisné knihy
* *The Harvest Gypsies: On the Road to the Grapes of Wrath* (séria článkov, 1936)
* *Sea of Cortez: A Leisurely Journal of Travel and Research*, s Edwardom F. Rickettsom, 1941
* *Bombs Away: The Story of a Bomber Team*, 1942
* *A Russian Journal*, 1948 s R. Capom
* *The Log from the Sea of Cortez*, 1951
* *Once There Was A War*, 1958
* *Travels With Charley in Search of America*, 1962 Potulky s Charleym
* *America and Americans*, 1966
* *Journal of a Novel: The East of Eden Letters*, 1969
* *Working Days: The Journal of „The Grapes of Wrath“ (1938-41)*, 1988

### Scenáre
* 1941 – *The Forgotten Village* (dokumentárny film) 
* 1943 – *Lifeboat* – réžia Alfred Hitchcock
* 1947 – *The Pearl* – réžia Emilio Fernández – podľa románu „The Pearl“ 
* 1949 – *The Red Pony* – réžia: Lewis Milestone 
* 1952 – *Viva Zapata!* – réžia: Elia Kazan
* 1952 – *O’Henry’s full house*

## Slovenské preklady

* STEINBECK John. *Po západe mesiaca.* Liptovský Sv. Mikuláš : Tranoscius, 1946. 101 s.
* STEINBECK John. *Ovocie hnevu.* Košice : Svojeť , 1947. 512 s.
* STEINBECK John. *Mesiac zapadol.* Turčiansky Sv. Martin : Matica slovenská, 1948. 117 s. 
* STEINBECK John. *Pod kalifornským slnkom.* Brartislava : Práca, 1948. 200 s.
* STEINBECK John. *Na východ od raja.* Bratislava : Pištek, 1991.  530 s. ISBN: 80-85325-02-0.
* STEINBECK John. *Perla.* Bratislava : Ikar, 2002. 245 s. ISBN 80-551-0320-8.
* STEINBECK John. *Neznámemu Bohu.* Bratislava : Slovenský spisovateľ, 2003. 192 s. ISBN: 80-220-1225-4. 
* STEINBECK John. *Na plechárni.* Bratislava : Slovart, 2005. 173 s. ISBN 80-7145-993-3.
* STEINBECK John. *Na východ od raja.* Bratislava : Slovart, 2012. 589 s. ISBN 978-80-556-0198-4.
* STEINBECK John. *Hrozno hnevu.* Bratislava : Slovart, 2014. 429 s. ISBN 978-80-556-0831-0.
* STEINBECK John. *O myšiach a ľuďoch.* Bratislava : Slovart, 2008. 86 s. ISBN 978-80-8085-529-1.
* STEINBECK John. *Sladký štvrtok.* Bratislava : Slovart, 2008. 258 s. ISBN 978-80-8085-560-4.
* STEINBECK John. Potulky s Charleym. Žilina : Absynt, 2020. 268 s. ISBN 978-80-8203-159-4.

## Iné projekty

Kategória:Spisovatelia USA
Kategória:Nositelia Nobelovej ceny za literatúru
Kategória:Víťazi Pulitzerovej ceny
Kategória:Nositelia Presidential Medal of Freedom
Kategória:Osobnosti na poštových známkach USA
Kategória:Novinári USA
Kategória:Vojnoví korešpondenti
Kategória:Absolventi Stanford University
Kategória:Osobnosti zo Salinasu (Kalifornia)